1. INTRODUCERE

În noiembrie 2008, Comisia a luat decizia[1] să aloce excedentul de exploatare al fostului economat și dobânzile acumulate către patru proiecte specifice dedicate activităților sociale în beneficiul personalului din instituții, astfel:

- sprijin pentru integrarea copiilor cu handicap în creșe și grădinițe de zi (100 000 EUR);

- modernizarea facilităților sportive la complexul Overijse (500 000 EUR;

- infrastructura necesară pentru îmbunătățirea condițiilor de lucru în Cartierul european (600 000 EUR);

- contribuție pentru Centrul de fitness al PE (1 500 000 EUR).

În iunie 2008, excedentul menționat anterior s-a ridicat la valoarea exactă de 2 733 356 EUR și, la data efectivă de închidere a conturilor la sursă, în aprilie 2009, excedentul era în valoare de 2 839 914,96 EUR. Această sumă a fost înregistrată ca venituri alocate.

Fondurile pentru primul proiect (sprijin pentru integrarea copiilor cu handicap în creșe și grădinițe de zi) au fost deja alocate și utilizate. Fondurile pentru cel de al treilea proiect (infrastructura pentru îmbunătățirea condițiilor de lucru în Cartierul european) au fost atribuite unor lucrări pentru care s-a prezentat o autorizație de construcție.

Proiectul privind Parlamentul European (1 500 000 EUR) a devenit irealizabil ca urmare a deciziei acestuia din 2009 de a nu continua acest proiect în forma sa inițială, astfel încât suma respectivă a fost reportată în continuare, începând din 2009.

Rezultatul este o sumă totală de 1 639 914,96 EUR, disponibilă pentru a fi realocată unui nou proiect, compus din suma de 1 500 000 EUR provenită de la proiectul privind Parlamentul și din suma de 139 914,96 EUR, provenită din diferența dintre suma definitivă recuperată din conturile fostului economat (2 839 914,96 EUR) și suma cuantumurilor proiectelor identificate în comunicarea din 2008.

În urma situației menționată anterior, prezenta comunicare are drept scop informarea Parlamentului European și a Consiliului cu privire la modificările referitoare la alocarea fondurilor neatribuite ale fostului economat, instituit în temeiul comunicării din 2008.

2. DIMINUAREA PROIECTULUI PRIVIND CENTRUL DE FITNESS AL PARLAMENTULUI EUROPEAN

În vara anului 2009, Comisia a fost informată cu privire la decizia Biroului Parlamentului European de a diminua considerabil proiectul, în măsura în care participarea Comisiei nu mai era necesară. În septembrie 2009, serviciile Comisiei au răspuns administrației Parlamentului, prin care luau notă de prezenta decizie și anunțau că, în consecință, se va căuta o nouă destinație pentru cele 1,5 milioane EUR.

3. RENOVAREA COMPLEXULUI OVERIJSE

Ideea de a renova complexul Overijse, deținut de Comisie încă din 1974, a fost susținută de reprezentanții personalului Comisiei și a fost prevăzută în mai multe planuri de acțiune ale Comisiei.

Cu toate acestea, lipsa de resurse bugetare și modificarea din 2009 a planului de amenajare a teritoriului de către autoritățile locale au făcut ca planurile concepute să nu mai fie realizabile și, drept consecință, renovarea a fost suspendată. La începutul anului 2011 a fost lansat studiul unui nou proiect - în prezent fiind în desfășurare – pentru a se ține cont de constrângerile suplimentare care decurg din planul de amenajare a teritoriului. Proiectul prevede construcția unei noi clădiri (pentru sport și activități sociale, inclusiv instalații sanitare necesare pentru activități sportive), care permite utilizarea centrului pentru primirea copiilor în vacanța de Paște și de vară (facilități de primire a copiilor)[2] care să înlocuiască cele două clădiri actuale, complet nepotrivite, lucrări de amenajare a zonelor înconjurătoare, lucrări de renovare a vilei (și anume, lucrări prin care să fie adusă la standarde de consum de energie îmbunătățite), renovarea și crearea de facilități sportive diverse pe situl respectiv.

Resursele disponibile din fondurile fostului economat avute în vedere, în special, pentru a contribui la proiectul privind Centrul sportiv al Parlamentului European, ar urma să fie alocate unui proiect specific în cadrul proiectului de renovare a complexului Overijse.

Principalul obiectiv al noului plan de renovare a complexului Overijse este de a asigura funcția de primire a copiilor în vacanțele de Paște și de vară, accesibilă întregului personal din instituții, de a conferi valoare adăugată sitului, de a diminua costurile de funcționare, inter alia , prin introducerea de soluții de încălzire și de ventilație moderne, de a menține acest sit la nivelul standardelor și, în special, pentru:

- a adapta centrul pentru a corespunde, din punct de vedere al calității și al capacității, activităților în aer liber și în interior destinate copiilor (creșe și grădinițe în timpul vacanțelor școlare de Paște și de vară);

- a fi la dispoziția organizațiilor din domeniu (care, în prezent, închiriază facilități similare de la terți, cum ar fi, de exemplu, școlile europene), contra unei taxe pentru activitățile legate de organizarea unor săptămâni sportive;

- a fi accesibile persoanelor cu mobilitate redusă;

- a oferi facilități pentru activități sportive și de recreere pentru copii, atât pentru personalul din instituții, cât și pentru familiile acestora;

- a fi disponibile, de asemenea, pentru unele activități de formare.

În consecință, se prevede alocarea tuturor sumelor disponibile din excedentul de exploatare al fostului economat, care se ridică la 1 639 914,96 EUR, precum și suma de 500 000 EUR, prevăzută deja pentru modernizarea facilităților sportive, în vederea finanțării costurilor de investiții pentru renovarea complexului Overijse, legate în principal de proiectul specific menționat anterior privind primirea copiilor spre îngrijire în timpul zilei.

În conformitate cu condițiile generale privind utilizarea fondurilor fostului economat, prevăzute deja în prima comunicare din 2008, această investiție specifică nu va implica resurse umane sau financiare suplimentare. Bugetul necesar pentru menținerea activelor Comisiei într-o stare acceptabilă, precum și bugetul pentru cheltuielile de funcționare (întreținere, energie, securitate) legate de funcționarea bunurilor imobile, va fi acoperit în continuare din resursele existente alocate Comisiei.

Trebuie remarcat că angajarea efectivă a fondurilor depinde în mare măsură de autorizațiile de construcție care urmează a fi obținute. Cu toate că din contactele preliminare cu autoritățile locale nu rezultă existența unor dificultăți specifice, rezultatul nu este în întregime sub controlul serviciilor Comisiei. Acest lucru ar putea întârzia și mai mult proiectul și, prin urmare, nu se poate exclude în totalitate posibilitatea punerii în discuție a fezabilității acestuia. Prin urmare, este necesar să se prevadă deja o posibilă nouă alocare a fondurilor către un alt proiect social, în cazul în care întârzierea eliberării autorizațiilor de construcție amenință implementarea proiectului.

4. CONCLUZIE

Se propune să se adauge suma disponibilă de 1 639 914,96 EUR la suma de 500 000 EUR alocată inițial pentru renovarea facilităților sportive, în vederea finanțării proiectului specific legat de activitatea de primire pentru îngrijire pe timp de zi a copiilor, în cadrul proiectului de renovare a complexului Overijse, așa cum s-a explicat anterior.

Termenul necesar pentru definirea unui nou proiect, studiile relevante care vor fi realizate, autorizațiile de construcție care trebuie obținute și cererea de oferte care trebuie lansată fac imposibilă utilizarea sumelor așa cum s-a prevăzut inițial în exercițiile bugetare 2009, 2010 și 2011. În acest stadiu, data angajării fondurilor pentru noul proiect este prevăzută pentru 2012­2013.

Prin urmare, în temeiul Regulamentului financiar (articolul 10), fondurile neutilizate vor fi reportate în anul următor (anii următori).

Comisia:

- aprobă alocarea sumei de 2 139 914,96 EUR pentru proiectul specific legat de activitatea de primire pentru îngrijire pe timp de zi a copiilor, în cadrul proiectului de renovare a complexului Overijse; operațiunile bugetare pentru punerea în aplicare a prezentei decizii urmând a fi asigurate de serviciile competente;

- prin prezenta informează Parlamentul European și Consiliul cu privire la realocarea parțială a fondurilor fostului economat și la necesitatea de a se reporta aceste fonduri;

- este de acord să aloce fondurile unui alt proiect din domeniul social după ce emite o nouă comunicare, în cazul în care proiectul Overijse este abandonat din cauze externe.

[1] COM(2008) 692 final, 12 noiembrie 2008.

[2] În timpul vacanțelor de Paște și de vară, acest serviciu este foarte solicitat de personal și de părinți și nu poate fi asigurat în alt mod.